Papersnake/gushiwen huggingface dataset:
三月五日圃中
郑刚中（宋代）

人愁春去少花枝，我爱园林春晚时。
嘉木阴阴吐新叶，好风微度绿参差。
赠贾岛
张籍（唐代）

篱落荒凉僮仆饥，乐游原上住多时。蹇驴放饱骑将出，

秋卷装成寄与谁。拄杖傍田寻野菜，封书乞米趁时炊。

姓名未上登科记，身屈惟应内史知。
闺怨二首 其二
司马槱（宋代）

绣帘珠箔一重重，十里香风入眼浓。镜合紫鸾来有信，云深青鸟去无踪。

楚王台下寻常见，宋玉墙头取次逢。可惜好花攀折尽，飘零芳蕊付游蜂。
减字木兰花·歌檀敛袂
欧阳修（宋代）

歌檀敛袂。缭绕雕梁尘暗起。柔润清圆。百琲明珠一线穿。
樱唇玉齿。天上仙音心下事。留往行云。满坐迷魂酒半醺。
赠毛仙翁
沈传师（唐代）

安期何事出云烟，为把仙方与世传。只向人间称百岁，

谁知洞里过千年。青牛到日迎方朔，丹灶开时共稚川。

更说桃源更深处，异花长占四时天。
投宿清福寺
赵蕃（宋代）

落日迷墟落，林霏隔树林。
入门疑寺近，出谷听钟深。
墐户觅安寝，隔篱谋浊斟。
不眠还耿耿，百眠搅予心。
大雷贼刘虞平饮至诗
阮自华（明代）

山城节钺倚云隈，江浦雷霆动地来。
部下材官皆国士，帷中素地赡兵才。
投鞭赤壁流先断，试剑丹阳石自开。
欲笑楼船过汉跸，溟濛风雨射蛟台。
晚晴见雪呈梦锡
孔平仲（宋代）

东北风声急，西南日景斜。断云方散锦，飞雪忽成花。

见落初犹少，量深久渐加。远天明映玉，晴地湿团沙。

浩荡随阴气，须臾变水华。清辉迷粉蝶，寒色带昏鸦。

又是流年暮，同居沧海涯。寂寥求自遣，小咏寄诗家。
金鸡岭
尹瑾（明代）

一声遥在翠微间，暤日初升识圣颜。汉代提封春曙彻，文明应在紫辰班。
送十三郎赴尉汉阳二首
曹彦约（宋代）

宦路今如此，亲闱望已深。
是谁门户责，慰我父兄心。
镜里休频看，杯中但浅斟。
前贤官业处，端的要追寻。
题中峰杉径
朱熹（宋代）

盘回山腹转脩蛇，横入中峰小隐家。好把稚杉缘径插，待迎凉月看清华。
西江月·灯火楼台欲下
佚名（宋代）

灯火楼台欲下，笙歌院落将归。冰瓷金缕胜琉璃。春笋捧来纤细。饮罢高阳人散，曲终巫峡云飞。千万修合斗新奇。须带别离滋味。
俨山春晓二首 其一
陆深（明代）

濛濛连夜雨，曲曲带溪山。隔水分喧寂，经旬断往还。

天连沧海近，人比白鸥閒。多藉东风力，吹春到闭关。
忆秦娥 雨窗论画，漫记小词
缪珠荪（清代）

画画。画贵知宗派。平章。凡事从来上大方。

花枝明媚交相映。红紫都循性。飞鸣。小小禽虫各有情。
偈颂二十五
释智遇（宋代）

敛影穷原懒出扃，晓云如送之如迎。
因思执手经行处，几听沙泉绕磵鸣。
魏京诗 其二十三
刘敞（宋代）

河水东注，昭哉禹绩。时万斯年，天子之德。
次韵罗修撰古风
李纲（宋代）

衡岳临清湘，欲往吾无航。侧身长太息，心逐雁南翔。

洪河擘太长，欲往吾无马。何当御风游，挥手与世谢。

公家藏二图，尤物伴閒暇。那知造化工，寓此粉墨假。

一见慰我心，试使画工写。峥嵘峻极姿，惨澹生笔下。

旧游得窥寻，真赏寄持把。轻云出层峰，飞瀑落高罅。

川原蔼林芿，山崦露台榭。幽讨穷双眸，驻立劳两胯。

图成挂虚堂，秋色忽改夏。清风扫凉朝，明月炚深夜。

恍然疑断取，无乃资幻化。作诗聊谢公，更辱报章洒。

清新鄙元白，风流追屈贾。气象岳争雄，讽玩手忘舍。

观图更得诗，端如饱脍炙。什袭藏箧中，光铓照林野。
过九疑
马大同（宋代）

人与韶音渺莫闻，山如羽卫自森森。
不封不树知何处，漫说零陵古到今。
对酒二首 其一
李彭（宋代）

颇欲持觞为上顿，直疑买醪成大偷。盎中曲蘖可肥遁，不比终南猿鸟愁。
虏儆烽传步谢韶石廉宪韵
郭之奇（明代）

男儿许国亦无多，几向肝陶复胆磨。热血千秋留愤壮，孤怀此刻抚沉疴。

天方閟毖劳亲钺，身敢栖迟惮枕戈。所惧闻鸡先有客，披衣中夜浩长歌。
诗品二十四则·旷达
司空图（唐代）

生者百岁，相去几何？
欢乐苦短，忧愁实多。
何如尊酒，日往烟萝。
花覆茆檐，疏雨相过。
倒酒既尽，杖藜行歌。
孰不有古，南山峨峨。
又代徐都阃作
苏葵（明代）

气夺天机不等閒，西邮公在重如山。楝花有信应无恙，骢马何为急欲还。

五柳先生莲社约，四明狂客鉴湖宽。辕门徙倚偏惆怅，真为天家借范韩。
示伯羽 其二
程洵（宋代）

偃蹇我如蛙伏井，飘零君似鹊寻枝。回头十二年前事，一笑那能似彼时。
雨后闻钟有怀海云诸净侣
谢长文（明代）

雨气隔钟声，希微度夜城。远听归寂寞，馀韵益分明。

漠漠秋空迥，凄凄商籁生。因思人定后，萧寺一灯清。
题径山二首 其一
沈辽（宋代）

昔日道师开法筵，老人化龙去山前。至今胜迹冠西境，高第相传为敬田。

平生自得物外趣，尔来更薄区中缘。终随老师学善住，行种芝草休天年。
蓟州
唐之淳（明代）

蓟州古渔阳，地势殊丰隆。三河漾其西，石门限其东。

兵馀岁屡歉，四野无恒农。老少衣裋褐，园庐缺垣墉。

况兹久旱乾，冬春苦多风。小雨不破块，犁锄讵能功。

麦秋未含穟，苗田但高蓬。朅来览原陆，匹马方从戎。

解鞍憩官舍，绿树空亭中。有鸟鸣树间，其雌和其雄。

物性有至乐，人情怀苦悰。畴能抚罢民，和辑与鸟同。

张郭久不作，高山仰遗踪。
寄田润斋道录
顾逢（宋代）

锐志休官去，皆缘道法灵。
一符方落笔，万怪已潜形。
柳下犬迎客，花边鹤听经。
结交三十载，我醉独君醒。
菩萨蛮·夜来皓月才当午
温庭筠（唐代）

夜来皓月才当午，重帘悄悄无人语。深处麝烟长，卧时留薄妆。
当年还自惜，往事那堪忆。花露月明残，锦衾知晓寒。
游紫泽观
胡仲弓（宋代）

地偏尘不到，俗客可曾来。
写帖云侵砚，朝赵风满台。
兰荒根有蠹，梅古树生苔。
莫论还丹诀，金炉久已灰。
三丽人行
高斯得（宋代）

相公列屋芙蓉城，烟红露绿千娉婷。
朝回迎笑拥前后，忽遭唾弃嫌膻腥。
汝曹面作死瓦色，争似平康坊裹人。
连眉倒晕双鸦鬓，临春璧月阳台云。
西湖喧天歌鼓闹，列坐长筵未狎宾。
紫衣中使天上至，黄封百榼罗前庭。
海螯江柱堆叠峗，猩唇熊白争鲜新。
微哉何曾食万钱，陋矣杨家送八珍。
酒酣自有娱客具，非丝非竹非歌声。
呼卢一掷数百万，刘毅酸寒何足阵。
此时相公眼生缬，平康一笑华堂春。
鸡鸣钟动却归去，相公手自与金银。
恩缠爱结无与比，何意一朝遭怒嗔。
偶缘病起思破闷，亟遣花使传丁宁。
谁知青鸟不解事，还报从人嬉水亭。
立驱百骑捽而至，判司姓贾如弟兄。
同游七吏俱簿录，一日得钱千万缗。
大书明梏令湖曲，苏堤扫迹无蹄轮。
风流宰相推第一，但恐稷契羞同伦。
腥风霎霎塞宇宙，万年遗臭何时泯。
要当壮士为一洗，我老无力覆八溟。
沁园春·比事属词
蒋士铨（清代）

比事属词，敦厚温柔，春秋国风。是司马游梁，年华正富，虞卿解印，著作弥工。艮岳烟云，樊楼灯火，一代兴亡在此中。遗闻所、便针缝锦衲，网缀鱼虫。
敲来几点晨钟，更堪断、森严审异同。叹东京鼎盛，欢场易散，中原事去，梦境全空。兀术观图，婆留索地，天使吴山易汴宫。一杯酒。又一声长笛，才子英雄。
诗二十五首 其二十四 右英吟
云林右英夫人（魏晋）

纵心空洞津，竦辔策朱軿。佳人来何迟，道德何时成。
除夜器仲孙概
徐瑞（宋代）

阶庭皆秀发，念汝独孰庞。
处事怯藏勇，临机智若憨。
痛渠二竖恶，何日片心降。
砚度凝尘满，依然在北窗。
怨诗楚调示庞主簿及邓治中
胡宿（宋代）

我生岂不辰，贫贱亦偶然。读书饭脱粟，差可乐馀年。

艺麻室南饭，种桑屋东偏。弱妇事纺绩，丁男长力田。

瓶储苟不乏，安用三百廛。老翁饱食罢，日晏尚高眠。

岂知天地间，陵谷有变迁。独恨生苦晚，不在羲皇前。

尝闻父老言，醉乡隔烽烟。安得盈觞酒，时复中圣贤。
送舶使王监丞
刘克庄（宋代）

一琴不鼓携归浙，六辔如丝送入闽。
魁杰西州今有汝，典司南库岂无人。
牙筹何足烦名胜，厘席方将问鬼神。
公干仲宣从此别，远书莫惜寄漳滨。
偈颂一百四十二首 其一一二
释广闻（宋代）

祖师意，百草头。衲僧眼，拄杖头。得路塞路，看楼打楼，须知众穴一毫收。
春闺思
令狐楚（唐代）

戴胜飞晴野，凌澌下浊河。春风楼上望，谁见泪痕多。
赋得啼猿送客
皎然（唐代）

万里巴江外，三声月峡深。何年有此路，几客共沾襟。

断壁分垂影，流泉入苦吟。凄凉离别后，闻此更伤心。
斜日二首 其一
张耒（宋代）

斜日归钱暑，秋容淡太虚。閒云工变易，片月自清孤。

淹泊年华老，凄凉岁事馀。时违自朴拙，兴懒日萧疏。

阮籍慵耽酒，文园病著书。簪缨非草野，江海得樵渔。
寄陆宅之进士钱思复提学全希言学正
王逢（元代）

花开花落雪盈颅，三地相望一信无。梁震不惭前进士，杜陵宁是老狂夫。

长淮浪接江逾阔，南极星联斗不孤。想与穷经全学正，酒香邻社杖同扶。
真人
彭徵（宋代）

白云深处是仙家，清壁飞来瀑布斜。
采药不知归路晚，洞门开遍碧桃花。
散发披襟万仞冈，天池风度碧莲香。
洞云去作人间雨，留下瑶坛月影凉。
老桂吹香入古瓢，月华如水碧天寥。
酒醒夜半谁惊觉，鹤背仙人紫玉箫。
山中无历任光阴，梅正开时雪意深。
弹罢蕊珠香满座，天花几个落瑶琴。
读王摩诘诗爱其散发晚未簪道书行尚把之句因
陆游（宋代）

万金筑华堂，千金教新音，不知忧患场，著脚日愈深。
今人喜议古，後亦将议今，使汝有子孙，闻之亦何心？邓通擅铜山，死日无一簪，未死汝勿喜，五溪多毒淫。
苍梧谣·天
蔡伸（宋代）

天。休使圆蟾照客眠。人何在，桂影自婵娟。
正月十四日大雪上信国公冢
赵文（宋代）

气概堂堂压九州，谁知零落此荒丘。
却烦野老编松叶，怕有牛羊上冢头。
初夏
陆游（宋代）

隋家古寺郡西南，寺废残僧只二三。
藜藿满庭尘闇佛，时闻铙鼓赛春蚕。
甲戌九日和楼宰乌回寺登高
董嗣杲（宋代）

乌回何代寺，鸠唤此山晴。
心契将军约，肩摩小队行。
明年人更健，今夜月初明。
更过谯楼饮，偏垂野客情。
秋怀 其八
王元俸（明代）

每到高斋强展眉，閒身事少只题诗。

石床扫叶安茶冷，渔浦惊风下钓迟。客路远依红树宿，深山长与白云期。

潸然回顾难消遣，花落月明空所思。
乌夜啼（戏赠籍中人）
辛弃疾（宋代）

江头三月清明。柳风轻。巴峡谁知还是、洛阳城。春寂寂。娇滴滴。笑盈盈。一段乌丝阑上、记多情。
晚汎草塘有鱼入舟呼童鲙之适见瑞莲骈植与客赋首尾吟 其一
方岳（宋代）

草塘晚汎亦佳哉，谁为贫谋献鲙才。自入船来银泼剌，且留客共月徘徊。

不须溪友投竿线，径与诗人上酒杯。著意出奇殊未也，柳边又报瑞莲开。
题为九日登塔四作皆塔诗未及九日盖所重在塔也然既已九日安可无此作以补之
郭之奇（明代）

烟凝暮紫夕光移，秋意因高见远吹。何处风囊来舞激，翻惊羲驭在鞭箠。

登临不尽今人感，眺听还多往事疑。安得淩云皆赋手，漫劳落帽共相嗤。
喜晴
赵鼎臣（宋代）

我田既臧，零雨其濛。嗟我农夫，忧心冲冲。谷旦于差，薄言往愬。

谓天盖高，上帝临汝。杲杲出日，有嘒其星。穫之挃挃，我仓既盈。

薄采其芹，于彼行潦。神之听之，无德不报。
眼儿媚 秋海棠
汪淑娟（清代）

几天风雨掩屏纱。人也懒如花。除非蝴蝶，小山背后，还去寻它。

摘来细问风前看，泪点没些些。断肠是你，伤心是我，一样生涯。
相和歌辞。长门怨
裴交泰（唐代）

自闭长门经几秋，罗衣湿尽泪还流。

一种蛾眉明月夜，南宫歌管北宫愁。
送康太守
王维（唐代）

城下沧江水，江边黄鹤楼。
朱阑将粉堞，江水映悠悠。
铙吹发夏口，使君居上头。
郭门隐枫岸，侯吏趋芦洲。
何异临川郡，还劳康乐侯。
出历坪铺
吴颐（宋代）

从来年少怯春寒，老大那堪行路难。
已去邮亭重下马，少须朝日暖征鞍。
次季弼索杨继甫诗
唐仲友（宋代）

爱山欲作杪秋寻，薄宦逢回倦壮心。
排遣牢愁须鲁酒，激扬逸气和春音。
归与物色荒山径，晚矣功名惜雨阴。
寂寞孤芳聊自守，不殊兰芷在深林。
{上巩下石}溪陈贡士挽诗
刘克庄（宋代）

早佩廉丞训，中偕计吏行。
那知身啬报，仅见子成名。
表里高阳氏，铭阡辅嗣孙。
他年燎黄诰，亦足慰幽明。
晓乘大雾访仲固
胡寅（宋代）

稚金不耐老火铸，有烈秋阳尚骄倨。
汗流亭午忆凄风，气应佳辰欣白露。
朝来开窗迷眼界，雾色无边莽回互。
谁为夜半有力者，窍负群山著何处。
却驱沧海白潮来，涛浪初平不成怒。
人家惨淡暗渔浦，水墨微茫认烟树。
我行有似江湖雀，彼岸庆怪浮杯渡。
从教弱水三万里，一棹桃源未迷路。
忽然五霞漏激射，清飚作阵翻空鹜。
渤澥尽输无极底，祖龙枉被徐生误。
云屏俨映蓬峤矗，凤翼鶱带瀛洲嫮。
连苍接翠层叠青，秀色著绚忘初素。
前观象冈非梦迷，后瞩离娄岂惊寤。
真化自然相隐显，幻士谬尔生智故。
有真无幻信诞分，此境易透亦难觑。
要知万理无不寔，聚散一致此焉悟。
常记向时闻剧论，知自少年得真趣。
风云变态襟抱开，山水之乐仁智具。
胡为颦呻不料理，冰炭受坐疟鬼怖。
原君读此一醒然，未负当年少陵句。
栗里华阳窝辞 其二 栗里床
王质（宋代）

曲江锦茵，白蘋红巾。我茵不文，虽吐奚嗔。在我窝兮不可骄，深陷溪山花柳毛，松房竹馆栖身牢。
禅人写真求赞
释正觉（宋代）

大一无外，小一无内。
一兮一兮，靡所不在。
心地净亡尘，肉山闲弗碍。
道环中，绝端倪。
空印里，何文彩。
风凄凄兮秋落远山，波烂烂兮月浮沧海。
句
王琪（宋代）

露槿东西照，风荷向背愁。
宿灵泉无我轩怀次山
蒲瀛（宋代）

幽轩著无我，居此合何人。闻道东山隐，当时此地亲。

心源将止水，世事甚浮云。今日寻遗迹，空馀淡墨春。
方去言府判挽诗二首
方回（元代）

壬戌同登日，秋崖尚见之。
王家子敬字，谢氏惠连诗。
乡校六龙渡，宗盟七桂枝。
残碑麟笔绝，后死叹吾衰。
故枢密宋给事挽歌三首
杨亿（宋代）

永辞温室地，长别谏书帷。
玉恨埋黄壤，星愁析紫微。
韭歌偏怨咽，衮敛更光辉。
可惜岑文本，辽阳不共归。
寒食二首 其一
薛季宣（宋代）

异县临寒食，为情觉大难。焄蒿五精气，破散六祠坛。

堕泪纷朝雨，回肠减夜餐。谁家箫鼓咽，欢舞欲媻跚。
谢户曹载酒见访
韩淲（宋代）

闭閤烧香正寂寥，忽看结客过衡茅。溪山有味真堪乐，松竹无心肯绝交。

老树枕流倾社瓮，凉风吹月上山殽。浮梁饮散各归去，夜静水明摇柳梢。
游白云山
赵巩（宋代）

半生心事澹悠悠，应乐高卧白云稠。
青山影里春酲解，黄雀声中午梦休。
好景随处堪行乐，浮世何人免得愁。
垂丝海棠
陈洪谟（明代）

海外仙株自不凡，柔枝嫩蕊渥如丹。东风睡足浑无力，犹带馀醺倚画栏。
壁间画松歌
王戬（宋代）

苍松几株高蜿蜒，黑云玄雾争飞翻。谁将一片雪色壁，泼来墨飞如倾盆。

松鬣尽作猬毛磔，松鳞直把蛇皮扪。怪石䂺礌状伏虎，莓苔包裹穿长根。

茯苓琥珀疑可断，霹雳魍魉愁崩奔。石间巨瀑波沄沄，雷辊电掣银涛喷。

水流激击松影动，之而挐攫森无痕。步櫩潋滟夜月出，南荣晃荡朝日暾。

长夏科头坐其下，应有偓佺商皓相过存。我昨山行句曲百里内，小松夹道琐细如儿孙。

前年栖霞纵登陟，六朝松石留祇园。我知妙笔能寻源，移置此地雄且尊。

吴生画工敛巨手，摩诘诗老清吟魂。五月清风买无价，岁寒心事堪重论。
长思仙 本名长相思 赠平山刘志常、神山刘
王丹桂（金朝）

平山刘。神山刘。更易俗流作道流。人情誓莫留。悟骅骝。悟骅骝。灿灿神珠得自由。光明常逗遛。
岁在绍熙甲寅浙东西大旱帝连江淮至秋暴雨水
姜特立（宋代）

去年数州旱，秋雨漂民庐。
今年复春霖，赤子忧为鱼。
不见日月复，但见霰雪俱。
处者绝营为，出者困泥涂。
近山不可樵，平地不得锄。
有壤莫粪田，有火莫烧畲。
花木淡惨惨，麦苗冷疏疏。
张王阶下苔，寒酸井边蔬。
上天胡不仁，苍和五何辜。
传闻常润间，流殍满路衢。
鄞江祸尤酷，越山复何如。
米乡已无积，山郡岂有余。
小人急眼前，负贩日夜趋。
只知利一已，岂暇卹里闾。
屈指至秋成，未可保无虞。
尧汤备先具，庶冀收桑榆。
摸鱼儿·趁西风
李曾伯（宋代）

趁西风、且登黄鹤，挥毫先奏秋赋。燕山桂种清芬在。人物翩翩如许。堪羡处。长安近、蟾宫相继金闺步。佳哉盛举。看精淬龙泉，厚培鹏背，自此要津去。

荆州事，多幸乡情相予。几番灯柝棋墅。转头江阔轻帆速，梦入吴松鸥鹭。君记取。旧王粲、曾言信美非吾土。故人相语。为细数艰难，满头雪白，无奈戍边苦。
凤览德辉
刘敞（宋代）

婉婉丹山凤，飘飘万里飞。识时翻羽翼，览德下光辉。

逸势凌云翻，和声遂吹微。层霄犹降顾，治世独知归。

缯缴初无虑，梧桐正可依。愿分阿阁地，永谢楚狂讥。
送冯 其二
周紫芝（宋代）

君王慈俭不临戎，国好长因汉使通。遥想南归寒已尽，榆关草色正春风。
江神子
辛弃疾（宋代）

宝钗飞凤鬓惊鸾。望重欢。水云宽。肠断新来，翠被粉香残。待得来时春尽也，梅著子，笋成竿。
湘筠帘卷泪痕斑。珮声闲。玉垂环。个里温柔，容我老其间。却笑将军三羽箭，何日去，定天山。
洞庭
胡松年（宋代）

白蘋风静碧波沉，画舸来游着意深。愿觅灵文窥秘钥，更追遗意写良金。

姓名便合联真隐，出处何妨拟醉吟。畴昔光阴费行乐，中原鼙鼓正伤心。
九日简张倅
姚勉（宋代）

西风破帽吹不斜，东篱绕行空嗅花。
隔墙酒熟无邻家，草堂欠嗅从谁赊。
亦思峰头作重九，安得天风吹滟酒。
别驾倘作城南期，贤似江州王太守。
摸鱼儿（怀云崖陈乘车东甫，时游湘潭）
谭宣子（宋代）

掩朱弦、住听金缕。天涯同是羁旅。多情记把香罗袖，残粉半黏荆树。还信否。便忍道、石台暗寂春无主。分明间阻。那睡鸭嘘云，翔鸳溜月，此际更休语。

人间世，谁识缄愁最苦。轻帆重解烟雨。而今翻笑周郎误。挑剔寒缸寻谱。游倦处。果因甚、亭亭瘦影如前度。无由寄与。待谢却梅花，东风为我，吹梦过淮浦。
画堂春·华堂当日诞今辰
郝子直（宋代）

画堂当日诞今辰。庆门人降西真。

一杯千岁祝遐龄。莫厌频斟。

不愿头白还黑，不愿齿落重生。

但容艳只如今。寿等松椿。
扬州慢（初秋）
吴元可（宋代）

露叶犹青，岩药迟动，幽幽未似秋阴。似梅风带溽，吹度长林。记秋日、西廊共月，小屏轻扇，人语凉深。对清觞，醉笑醒颦，何似如今。

临高欲赋，甚年来、渐减狂心。为谁倚多才，难凭易感，早付销沈。解事张郎风致，鲈鱼好、归听吴音。又夜阑闻笛，故人忽到幽襟。
挽刘云卿
赵秉文（金朝）

人物于今叹渺然，如君才德几人全。忠言唐介初还阙，道学东莱不假年。

黄壤苦埋经世志，青毡未了读书缘。西园酬唱空陈迹，泪洒南风擘素笺。
书堂石
黄器先（明代）

数里飞湍似吕梁，梁山之上读书堂。秋来江色流黄叶，雨后人书住碧湘。

中古有音传姓字，少微无恙乐虞唐。踏歌野服看鸂鶒，双聚双飞亦雁行。
长安晴望
杜牧（唐代）

翠屏山对凤城开，碧落摇光霁后来。

回识六龙巡幸处，飞烟闲绕望春台。
访李甘原居
贾岛（唐代）

原西居处静，门对曲江开。石缝衔枯草，查根上净苔。

翠微泉夜落，紫阁鸟时来。仍忆寻淇岸，同行采蕨回。
答乐天戏赠
刘禹锡（唐代）

才子声名白侍郎，风流虽老尚难当。诗情逸似陶彭泽，

斋日多如周太常。矻矻将心求净法，时时偷眼看春光。

知君技痒思欢宴，欲倩天魔破道场。
祝英台近 其一
汤恢（宋代）

宿酲苏，春梦醒，沈水冷金鸭。落尽桃花，无人扫红雪。

渐催煮酒尽林，单衣庭院，春又到、断肠时节。

恨离别。长忆人立荼蘼，珠帘卷香月。几度黄昏，琼枝为谁折。

都将千里芳心，十年幽梦，分付与、一声啼鴂。
题富沙庙
华岳（宋代）

平政桥头火烁空，富沙宫殿烈烟中。
地形难扑徒临水，天意能回遽反风。
十里爆雷惊客梦，万家全璧赖神功。
君王注意恢神武，更乞威灵为宝冲。
喜冯伯田至
方回（元代）

扁舟相送浙河滨，又向苕溪住几春。
雨路无来应跋涉，雪眉闻说尚精神。
山城风物非他日，诗社交朋不数人。
略遗后生识前辈，挥犀为洗庾郎尘。
太宗皇帝挽歌
王禹偁（宋代）

舜化无偏党，尧年久耄期。
世间人自哭，天上事难知。
终让东封礼，遂成南狩悲。
金銮旧学士，头白涕涟洏。
述怀
严含质（唐代）

昔为仙子今为虎，流落阴崖足风雨。

更将斑毳被余身，千载空山万般苦。
携家游东园
陈襄（宋代）

红塔寺前千顷稻，青山门外百家村。
年丰米贱无公事，不惜时来倒一樽。
秀州道中 其一
游九言（宋代）

一春烟雨歇空濛，高下川原杳霭中。毕竟春光遮不得，满村花柳自青红。
观唐植夫所藏古墨
郭祥正（宋代）

黑龙蟠黑云，久蛰黄金阙。缘何落人间，数饼若古月。

虾蟆不敢落，利刀岂能截。温润比方玉，芬香麝脐裂。

乃知廷圭名，桓桓久不灭。植夫名世俊，所蓄号奇绝。

护以紫锦囊，箧之复扃鐍。渺思五季乱，江南颇偷逸。

三主皆能书，拨镫耸瘦骨。一朝归大明，流散馀故物。

金华座右铭，清凉自题佛。二宝藏予家，时时一披拂。

及观植夫墨，清风愈飘忽。异国想尘劳，精灵岂沉没。

聊为识古篇，分手各萧瑟。
汪仲淹病足三年未瘳余先有此疾半载始愈戏作十六韵嘲之并期起色焉
胡应麟（明代）

底事羁神足，将因断俗缘。悠然疑入定，嗒尔类逃禅。

箕踞苍松下，跏趺给树前。但妨叉手立，偏称曲肱眠。

筏舍清江上，杯留碧海瀍。按图游五岳，隐几问诸天。

步学邯郸客，行嘲鹿苑仙。漫愁双屐折，何忝一壶悬。

蹇拙存吾道，骖驔记昔年。盗骊元泛驾，飞兔旧忘筌。

玉笈看长往，金针待大还。吾将倩磨勒，负汝出苍烟。
久雨
文同（宋代）

寒鸠劬劬屋上鸣，欲使此雨何时晴。
山中有客抱幽郁，日日起望东方明。
今朝晚霞发光焰，喜极再拜当西楹。
须臾云阴又蒙没，遣我涕泪流沾缨。
如如轩赞
李纲（宋代）

华屋千楹，贪夫所娱。一念休歇，袤丈有馀。是轩廓然，含容太虚。

森罗万象，体自如如。道人何为，于焉宴居。动静语默，随时捲舒。

盖将即此以善已而，又以示其徒者欤。
金山
赵汝鐩（宋代）

自古称浮玉，更名为得金。
一山藏寺腹，双塔立江心。
淮浙中流断，风烟四岸侵。
梦回禅榻悄，月午听龙吟。
石镜
释心月（宋代）

坚顽岂是铸成底，雨洗风磨只自如。勿谓全然不照烛，山精破胆已无馀。
赠张知堂
白玉蟾（宋代）

清河知堂武当来，左日右月双眼开。
高卧云堂留梦醒，笑骑白鹤归蓬莱。
读史
魏周琬（清代）

首夏气恢台，览书竟每昼。书中多其词，检括理必覆。

彼俱陈死人，潜魂听鞫究。贤愚止两门，蹈蹠有万构。

肘足韩魏接，肝胆楚越斗。少忍俟其定，钟鸣彻尽漏。

吾观古今来，亟亟总为救。烈火烧坤原，昏波泛天霤。

救者苟未止，天地乃考寿。
徐府君挽词
楼钥（宋代）

孺子人如玉，功名不在身。
死生齐物外，孝友笃天伦。
已有传家子，曾充观国宾。
他年芳五桂，伤不见灵椿。
满江红（中秋上刘恭甫舍人）
侯置（宋代）

天阔江南，秋未老、空江澄碧。江外月、飞来千丈，水天同色。万屋覆银清不寐，一城踏雪寒无迹。况楚风、连陌竞张灯，如元夕。

山獠静，棠阴寂。秋稼盛，香醪直。听子城吹角，青楼横笛。君不见、苏仙翻醉墨，一篇水调锵金石。念良辰美景赏心时，诚难得。
新郭
周砥（元代）

泛舟越来溪水旁，溪边暮色何苍苍。
主人张筵挥羽觞，吴姬唱歌声抑扬。
船尾挑灯大鱼出，船头洗盏秋波凉。
夜如何其夜未央，万壑不起星煌煌。
酒阑客过别船去，木叶萧萧下如雨。
船中醉卧忘西东，睡觉犹闻梦中语。
此时月落天将曙，隔屋鸡啼欲起舞。
西风满天鸿雁声，瑟瑟菰蒲响秋渚。
从辟沪南道中晓征三首
李新（宋代）

人情世事今如此，与作丛林眼目看。
髀肉未能锁犊鼻，溪篁先与斸渔竿。
山衔落月金盘缺，马踏清霜玉佩寒。
一十九年閒睡足，欲将春梦入长安。
兄长舟次会稽以十月九日发书清江亲故以此日遣使仍以十一月十二日同到去岁会稽书清江人亦同日到尝有诗记其事
孔平仲（宋代）

清江在何处，限以龙王大孤彭浪之险阻，鄱阳彭蠡淮海之波涛。

会稽在何处，钱塘江边风浪恶，金山寺下鼋鼍骄。

大冬雪霜道路塞，饥年往往多盗贼。如何两处发书日月同，至此亦不差顷刻。

开缄读讫更反复，两处久不通消息。丁宁劳问若相见，满堂欢喜动颜色。

枝间鹊噪今几日，总报平安岂非吉。年年岁晏享异味，牛狸黄雀并金橘。

从容进仆问乡闾，归心倏起成萧瑟。
送礼上人游五台却还金陵
欧大任（明代）

是心是佛闭吾关，何事文殊坐不还。师见此中禅悦处，千竿修竹五台山。
大梅山
释元肇（宋代）

梅子青黄几烟雨，荷衣零落又秋风。松花满地无人食，粥鼓斋鱼两寺中。
和宵行
释德洪（宋代）

不眠盥漱罢，和衣肱再曲。村落鸡未鸣，部曲炊已足。

露行逢远火，盲龟值浮木。马上续残梦，不复较迟速。

故乡夫岂远，随分有松竹。自种橘千奴，大胜五斗禄。
蝶恋花（赠杨柔卿）
张炎（宋代）

颇爱杨琼妆淡注。犹理螺鬟，扰扰松云聚。两翦秋痕流不去。佯羞却把周郎顾。

欲诉闲愁无说处。几过莺帘，听得间关语。昨夜月明香暗度。相思忽到梅花树。
声声慢
吴叔（宋代）

烟横山腹，雁点秋容。
次韵胡希圣登毗陵东山亭
李之仪（宋代）

君不见狐裘相齐望前古，后日执鞭固欣慕。烟云得趣更飘萧，执使高人恨无路。

阑干峥嵘擅空阔，寒日低回得循步。朱轮想见不可从，南国小棠疑未去。

百年暴辉实之宾，俯盛仰衰情易新。孤怀直欲共倾倒，衣上元无一点尘。

又不见三千珠履春申君，十年天禄扬子云。极目平原草萦骨，秋月春风愁杀人。

五湖归去辨之蚤，击鼓撞钟犹恨少。险语缓丝一剑休，九衢相视空草草。

荆州万里控上流，歌舞翻风甚飞鸟。回首苍梧隔暮云，南狩不归何可叫。

解后相逢情更亲，刍狗畴能誇已陈。欲书醉语致多感，好事今无载酒人。

班班微阳度密竹，啧啧寒雀喧荒榛。韦郎所纪十无一，安得遗老酬咨询。

蹭蹬难堪随末俗，健论爱君如剪竹。宁人负我无负人，咄咄老瞒徒四目。

直弦易断曲未终，凤髓难容断谁续。白首胡君到孤独，在何分金齐鲍叔。
辛酉使道宿涿州饮赵漳侯宅四首 其四
何吾驺（明代）

孟冬戒行役，星轺不遑夕。有客御皇华，兰肴陈祖席。

入门何所见，赵氏连城璧。蔼蔼庞公庐，高风如可即。

维昔太史氏，贡采日予职。对此发遐思，将以课石室。
听雨
赵介（明代）

池草不成梦，春眠听雨声。
吴蚕朝食叶，汉马夕归营。
花径红应满，溪桥绿渐平。
南园多酒伴，有约候新晴。
和定襄侯楚越衫诗
江伯瑶（宋代）

裁缝在箧笥，薰鬓带馀香。开著不忍看，一见落千行。
夷陵山行至九湾绝粮
张邦奇（明代）

路险仍遭雨，人疲又绝粮。
山花空的历，我马自玄黄。
草屋家家破，秋田处处伤。
昔年羁宦者，青史著欧阳。
咏白菊（一作罗绍威诗）
罗隐（唐代）

虽被风霜竞欲催，皎然颜色不低摧。已疑素手能妆出，

又似金钱未染来。香散自宜飘渌酒，叶交仍得荫香苔。

寻思闭户中宵见，应认寒窗雪一堆。
夜泊城门泷大风
张际亮（清代）

山暗大风鸣，萧萧草木声。鱼龙翻峡黑，星月涌江清。

客梦寒偏觉，乡心夜久生。并随流水去，百折绕滩惊。
剑门道中
雷钟德（清代）

郁盘山色剑门阴，驿路霜乾叶脱林。古柏千章有龙气，怪峰万叠如鬼森。

关河短剑人空老，风雨疲驴客自吟。日暮将军营外过，灵旗犹绕阵云深。
曲郡至木渎郊和即目
李德仪（清代）

扁舟一棹胥江路，无数青峰似玉攒。山好能增林麓胜，诗成聊当画图看。

村墟夕照鸡栖晚，绰楔秋风马鬣寒。回望白云亲舍近，难凭修竹报平安。
孤山吊胡烈妇墓 其一
何绛（明代）

白杨秋尽叶初黄，马鬣萧萧感叹长。两月未忘粒并绝，十旬为妇药亲尝。
淮西叙别
张咏（宋代）

天门高兮未我揭，驱马淮西阴风雪。
高阳狂客夜敲门，清谈大笑倾金尊。
一饮使君楼，腾腾醉未休。
再约娱宾曲，歌舞喧耳目。
宛若是子之哲兮，精神多崛奇。
穆矣簪缨之后兮，动止饶令仪。
繁花不染君子道，大鹏自有飞鸣时。
何顾我之弥弥，不可无言而辞。
阮郎归
向滈（宋代）

隔篱疏影照横塘。东风吹暗香。陇头归路指苍茫。

江南春兴长。

陇小院，静回廊。有人凭短墙。角声惊梦月横窗。此时能断肠。
夏日四绝 其二
潘良贵（宋代）

扫地焚香避湿蒸，睡馀茶熟碾声清。风来桐竹僛僛舞，雨过阶除㶁㶁鸣。
秦望阁
喻良能（宋代）

傲睨须知古有秦，却将黔首等微尘。
当时虚上峰头望，不见桃源避世人。
赠太子少师元章简公拘词
王珪（宋代）

天子思贤共政涂，中台前日得真儒。
正看浴凤来虽晚，不觉冥鸿去已孤。
晓月犹临千里梓，春风又卷五云图。
谁过南荡青山下，只恐高名自古无。
别东莞诸子
何南凤（明代）

相逢漫道是前缘，镜镜交光在目前。以法亲时非貌合，将心付处绝情牵。

此中并不容师弟，当下何烦论圣贤。只一话头无别念，往来离合尽浑然。
赏花钓鱼
宋仁宗（宋代）

晴旭辉辉苑籞开，氤氲花气好风来。
游丝罥絮萦行仗，堕蕊飘香入酒杯。
鱼跃文波时拨刺，莺留深树久徘徊。
青春朝野方无事，故许游观近侍陪。
早秋京口旅泊章侍御寄书相问因以赠之时七夕
李嘉祐（唐代）

移家避寇逐行舟，厌见南徐江水流。
吴越征徭非旧日，秣陵凋弊不宜秋。
千家闭户无砧杵，七夕何人望斗牛。
只有同时骢马客，偏宜尺牍问穷愁。
拟李长吉十二月乐辞 其十二 十二月
吴景奎（元代）

琼芳销歇年华改，青鸟无音隔瑶海。绿绡窗户弄晴曦，柳条迎腊含烟彩。

上苑花须连夜开，枝头休剪杨家綵。
原易
林景熙（宋代）

荥河通昆源，古出龙马瑞。
包犠真天人，一见测其秘。
八卦已支离，重为六十四。
爻象互立名，系辞发洙泗。
尽泄元气藏，柯叶布文字。
有如木生癭，笺注漫百氏。
樵龟与楪草，何能解人意。
及兹天下疑，反以二物具。
方寸不自灵，柄为冥漠据。
弧矢启战争，书契长寻伪。
缅思未画前，标枝无一事。
日月自循环，全易在天地。
所以负苓人，因之发长喟。
秋来李贺自题
许国佐（明代）

壮士何以绝黄金，黄金亦灰壮士心。不是邯郸年少侠，数番调苦又忧深。

昨夜寒风从西起，自抽短簪临秋水。
蔷薇诗一首十八韵，呈东海侍郎徐铉
李从善（唐代）

绿影复幽池，芳菲四月时。
管弦朝夕兴，组绣百千枝。
盛引墙看遍，高烦架屡移。
露轻濡彩笔，蜂误拂吟髭。
日照玲珑慢，风摇翡翠帷。
早红飘藓地，狂蔓挂蛛丝。
嫩刺牵衣细，新条窣草垂。
晚香难暂舍，娇自态相窥。
深浅分前后，荣华互盛衰。
尊前留客久，月下欲归迟。
何处繁临砌，谁家密映篱。
绛罗房灿烂，碧玉叶参差。
分得殷勤种，开来远近知。
晶荧歌袖袂，柔弱舞腰支。
膏麝谁将比，庭萱自合嗤。
匀妆低水鉴，泣泪滴烟（雨斯）。
画拟凭梁广，名宜亚楚姬。
寄君十八韵，思拙愧新奇。
咏史上·黄霸
陈普（宋代）

凤凰不一至尼山，独为皇不少悭。
图画纷纷上麟阁，五年宰相独何颜。
次韵题画卷四首其一山阴陈迹
苏辙（宋代）

卧对郗人气已真，晚依丘壑更无伦。
不须复预清言侣，自是江东第一人。
去京师
沈名荪（清代）

望望南天云树学，沧浪仍卧钓鱼矶。谁言京洛缁尘满，我独还家是素衣。
竺涧梅
葛天民（宋代）

龙脊桥边鹤膝幽，一枝斜亚水横流。
自从识破胡笳曲，吹彻黄昏不解愁。
秋夜
王炎（宋代）

索索风叶响，寒生秋夜深。
閒思千古事，虚费一生心。
命薄谋多拙，年衰病易侵。
黄粱今梦觉，高枕卧山林。
浪淘沙（中秋阴雨，同显忠、椿年、谅之坐寺门作）
朱敦儒（宋代）

圆月又中秋。南海西头。蛮云瘴雨晚难收。北客相逢弹泪坐，合恨分愁。

无酒可销忧。但说皇州。天家宫阙酒家楼。今夜只应清汴水，呜咽东流。
贺师垣赐御书一德格天之阁牌并镀金器皿青罗凉伞从人紫罗衫镀金腰带仪物等四首 其一
张嵲（宋代）

炎精光复论元功，事业伊周信比踪。许国一心明贯日，存孤高比凛经冬。

甲区地势罗千雉，奎画天门跳六龙。自古至诚参化育，济时行道本中庸。
春阴古律二首 其一
朱淑真（宋代）

薄云笼日弄轻阴，试与诗工略话春。
蠢蠢杨柳初学线，茸茸碧草渐成茵。
园林深寂撩幽恨，山水昏明恼暗颦。
芳意被他寒约住，天应知有惜花人。
春日感怀
黄玄（明代）

壮图今若此，随牒岂辞劳。沧海怜孤剑，青春感二毛。

沙明残雪迥，河断陇云高。未必逢知己，愁心正郁陶。
病中送湛侍者之京
释大观（宋代）

别我从容药鼎边，迢迢京路紫霞连。
重提药病相治句，却道亲依已五年。
代作五首
项安世（宋代）

孟尝当户三千客，镇恶成名百二关。
天以高名钟是月，人于季孟得其间。
八风巡日开云荚，半壁腾空映雾寰。
共祝星郎千岁喜，天孙早晚渡银湾。
夏日同陈仁甫陈公望游净业寺 其二
王弘诲（明代）

古寺藏幽境，高城驻晚凉。林深烟欲暝，荷净水含香。

野意随鸥泛，芳心逐燕忙。翛然薄尘网，欲此借僧床。
劝酒
白居易（唐代）

劝君一醆君莫辞，劝君两醆君莫疑，劝君三醆君始知。

面上今莫老昨莫，心中醉时胜醒时。天地迢遥自长久，

白兔赤乌相趁走。身后堆金拄北斗，不如生前一樽酒。

君不见春明门外天欲明，喧喧歌哭半死生。

游人驻马出不得，白舆素车争路行。归去来，头已白，

典钱将用买酒吃。
滦京杂咏一百首 其六十八
杨允孚（元代）

元夕华灯带雪看，佳人翠袖自禁寒。平生不作蚕桑计，只解青骢鞴绣鞍。
少年行
韩翃（唐代）

千点斓斒玉勒骢，青丝结尾绣缠騣.鸣鞭晓出章台路，叶叶春衣杨柳风。
题定山寺 其二
张孝祥（宋代）

千山苍茫月东出，万木摆摇风怒号。幽人隐几抚群动，清灯明灭炉烟高。
南越王墓
陈培脉（清代）

天下亡秦日，乘时据粤中。自娱聊窃帝，大长竟称雄。

炎海风涛壮，孤坟草木空。千年馀霸气，常绕尉佗宫。
去思堂手植双柳今已成阴因而有感
欧阳修（宋代）

曲栏高柳拂层檐，却忆初栽映碧潭。
人昔共游今孰在，树犹如此我何堪。
壮心无复身从老，世事都销酒半酣。
後日更来知有几，攀条莫惜驻征骖。
癸丑人日
方岳（宋代）

上七日为人，云蒸涧壑春。
入山从此始，得句不知贫。
宿雨行泉脉，归禽隐树身。
无人闲似我，野荠共时新。
登无诸城南楼
郑善夫（明代）

越王城东江欲涛，越王城上乌山高。亢龙愁雨久在野，病鹘怜风空解绦。

西望佳人息环佩，南来乐土避弓刀。园葵一饱那可得，今日登楼心独劳。
闻何上海子敬毁淫祠开乡校因寄四韵
王逢（元代）

鱼米骈登橘柚垂，备闻佳政起深思。女巫罢进《神弦曲》，乡校新陈《鲁颂》诗。

风叶昼埋公馆静，霜钟寒度海云迟。高天鸿鹄东回首，亦欲朝阳借一枝。
七日发岳麓道中寻梅不获至十日遇雪作此
朱熹（宋代）

三日山行风绕林，天寒岁暮客愁深。心期已误梅花笑，急雪无端更满襟。
懊侬歌 其二
尹明翼（明代）

晓起入春园，衣袖揽花叶。湿侬衣不妨，打失双蝴蝶。
寄友三首
唐彦谦（唐代）

新酒秦淮缩项鳊，凌霄花下共流连。

别来客邸空翘首，细雨春风忆往年。

寒灯孤对拥青毡，牢落何如似客边。

却忆花前酣后饮，醉呼明月上遥天。

客里逢春一惘然，梅花落尽柳如烟。

无情最恨东来雁，底事音书不肯传。
上白帝城（公孙述僭位于此，自称白帝）
杜甫（唐代）

城峻随天壁，楼高更女墙。江流思夏后，风至忆襄王。

老去闻悲角，人扶报夕阳。公孙初恃险，跃马意何长。
古意二首 其二
陆游（宋代）

夜泊武昌城，江流千丈清。宁为雁奴死，不作鹤媒生。
湖上咏月
朱淑真（宋代）

清宵三五凉风发，湖上闲吟步明月。涓涓流水浅又清，皎洁长空纤霭灭。

水光月色环相连，可怜清景两奇绝。
鹧鸪天·灯火楼台处处新
窃杯女子（宋代）

灯火楼台处处新。笑携郎手御街行。回头忽听传呼急，不觉鸳鸯两处分。天表近，帝恩荣。琼浆饮罢脸生春。归来恐被儿夫怪，愿赐金杯作证明。
对月六首
白玉蟾（宋代）

烟颦雨蹙到今朝，嫩火温香破寂寥。
月下饮残千日酒，云间吹断一声箫。
金盏子
王吉昌（元代）

翠岚时，绿波清。光浮草屋松窗静。棋旋著，膝琴横。

闲唱咏，惬真情。贫自乐，胜公卿。宠无荣。辱无惊。灵台将养消息胜。

禅月净，性珠明。三昧解，六通精。无上道，证圆成。
黎有道拥丽人入幕筑别院居之戏赠
李云龙（明代）

铃阁西偏绣柱斜，药炉诗卷伴琵琶。黄金不惜为华屋，碧玉何琵自小家。

本是鸳鸯池上鸟，岂同桃李路傍花。不须戎服排门去，窥户人今隔绛纱。
再用韵
饶节（宋代）

杨柳池塘表里青，鱼儿偷眼畏蜻蜓。夜来雨过菖蒲静，倒浸中天四五星。
句
王信（宋代）

托名庾公何区区，天造地设非关渠。
天柱峰僧饷黄独
潘耒（清代）

黄独分来瓦铫边，香丁紫芋大于拳。笑他懒瓒浑闲事，误却长源三十年。
和尹少稷上元
王洋（宋代）

故人飘泊少相逢，喜向云间得士龙。
少日功名鹏万里，长年风月酒千钟。
已知吟思才难敌，自叹簪皤发已童。
闻说玉池莲十丈，相期摘实上高峰。
方郑叔详回得花满盘作短诗以寄
毛滂（宋代）

参军肯自笑苍颜，花趁篮舆簇玉盘。
賸取必知丛蝶恨，款行聊许路人看。
娟娟静静春情好，淡淡浓浓粧色残。
已遣小蛮歌送酒，故教乱插竹皮冠。
次及甫入峡杂咏 峡口
洪咨夔（宋代）

山隘留天少，江迂占地多。风梢猿自挂，露草虎曾过。

坐客犹吴语，行人尽楚歌。川妃澜浪甚，着语试谁何。
试舟罗江
潘真惠（明代）

渔舟初试大川湄，不尽晴风卷钓丝。渭水高风非梦想，罗江大隐是心期。

何嗟白发巾中早，可笑青云足下迟。四顾溪山成寂寞，海鸥堪与共忘机。
又游仙诗一绝（见《唐诗纪事》）
曹唐（唐代）

靖节先生几代孙，青娥曾接玉郎魂。

春风流水还无赖，偷放桃花出洞门。
贤者之孝二百四十首·郭林宗
林同（宋代）

不愿诸侯友，那容天子臣。
贞乎宁绝俗，隐也不违亲。
是日复得诗四首 其二
弘历（清代）

远公白莲社，胜概至今留。耘鸟觑浮瓣，经鱼集仰流。

到山如入画，当夏似披秋。膏泽欣沾被，诗机得少酬。
寄龚漕六首
吴芾（宋代）

几年湮塞豫章沟，岁岁民间有水忧。
我意若非公善后，不应城里解通舟。
王尚书生辰
强至（宋代）

肃时天气凝良月，近晦星精降庆闾。
弱冠文章惊殿幄，青春富庆绝朝裾。
安危倚注心逾壮，中外翱翔发未疏。
禁职荣兼三学士，选朝尊冠六尚书。
别都宫阙留鱼钥，全魏关河入隼旟。
辅相合逢先帝久，君王今用旧臣初。
日边紫诏来朝暮，天下苍生待惨舒。
身与太平功业老，康强卫武百年馀。
吴节推赵杨子曹器远赵子野携具用韵谢之
陈造（宋代）

平日从俊游，寂寂坐多病。
犯床漫飞埃，瑶笙罢重请。
昔游喜复到，风物他日盛。
坡恐名燕支，楼亦诧端正。
新交间旧友，气合宫羽应。
谭麈冰霜厉，笔阵鹅鹳劲。
吏隐分乐地，与世不好径。
拔贫办一欢，挟贵轻百乘。
四豪载酒过，讲德珠璧映。
歌奏云近人，舞罢鸾顾镜。
酬酢忘主宾，笑语似纷竞。
朱楼识阿盼，白酒醉师命。
明朝耐残酲，江声醒幽听。
此乐谪仙后，同异君试订。
四豪成风手，可但只字警。
我投诗社名，拜手敢貌敬。
巫山十二峰二十五韵
袁说友（宋代）

巫山磊块山林姿，一邱一壑贪成痴。
寸峰拳石瞥眼过，张皇攫觅惟忧迟。
东南佳山多秀丽，就中所欠雄与奇。
饱闻巫山冠巴峡，奇峰十二相参差。
昔年图画常一见，欲见此山无路之。
扁舟西溯上三峡，千岩万壑争追随，
终朝应接已不暇，心目洞骇具忘疲。
蓦然钟鼓高唐上，峰峦二六排旌旗。
一峰霞彩迥在望，一峰展翠开屏帷。
无心出岫云吐色，偃盖平峦松并枝。
仙踪鹤驾羽衣近，坛石瑶台阊阖低。
白云一起凤皇下，清泉四合蛟龙嬉。
群峰角立变态异。一一大巧乾坤为。
外堪击拊试声律，中含造化分四时。
天下名山亦多矣，未有列岫奇如兹。
九华一景固天巧，惜与江流相背驰。
南北两峰喧众口，妆抹却恨同西施。
何如此峰无限好，行行列列临江湄。
烟云漠漠出寸碧，风雨时时横黛眉。
舟人渔子漫回首，骚士墨客劳支颐。
我来穿水入天去，貂裘章甫生尘缁。
昂头见此大奇特，跻攀不上空嗟嘻。
吾将欲访三岛登九嶷，上蓬莱道山之壁，
绝泰华终南之嵋。飞凫去舄啸沧海，
却来巫峡温前诗。
胡季亨圃中有观生亭取观天地万物生意杨诚斋
周必大（宋代）

物我都归造物中，存神过化本同风。
静观此理怡然顺，岂间深青与浅红。
上韩公枢密 其一
李清照（宋代）

三年夏六月，天子视朝久。凝旒望南云，垂衣思北狩。

如闻帝若曰，岳牧与群后。贤宁无半千，运已遇阳九。

勿勒燕然铭，勿种金城柳。岂无纯孝臣，识此霜露悲。

何必羹舍肉，便可车载脂。土地非所惜，玉帛如尘泥。

谁当可将命，币厚词益卑。四岳佥曰俞，臣下帝所知。

中朝第一人，春官有昌黎。身为百夫特，行足万人师。

嘉祐与建中，为政有皋夔。匈奴畏王商，吐蕃尊子仪。

夷狄已破胆，将命公所宜。公拜手稽首，受命白玉墀。

曰臣敢辞难，此亦何等时。家人安足谋，妻子不必辞。

愿奉天地灵，愿奉宗庙威。径持紫泥诏，直入黄龙城。

单于定稽颡，侍子当来迎。仁君方恃信，狂生休请缨。

或取犬马血，与结天日盟。胡公清德人所难，谋同德协心志安。

脱衣已被汉恩暖，离歌不道易水寒。皇天久阴后土湿，雨势未回风劳急。

车声辚辚马萧萧，壮士懦夫俱感泣。闾阎嫠妇亦何知，沥血投书干记室。

夷虏从来性虎狼，不虞预备庸何伤。衷甲昔时闻楚幕，乘城前日记平凉。

葵丘践土非荒城，勿轻谈士弃儒生。露布词成马犹倚，崤函关出鸡未鸣。

巧匠何曾弃樗栎，刍荛之言或有益。不乞隋珠与和璧，只乞乡关新信息。

灵光虽在应萧萧，草中翁仲今何若。遣氓岂尚种桑麻，残虏如闻保城郭。

嫠家父祖生齐鲁，位下名高人比数。当时稷下纵谈时，犹记人挥汗成雨。

子孙南渡今几年，飘流遂与流人伍。欲将血泪寄山河，去洒东山一抔土。
秋晚登黔灵山
颜嗣徽（清代）

岱宗七十二家封，不到南天别有峰。半壁烟萝嵌古碣，一林霜叶锁寒钟。

山环玉𩍐回奔马，瀑倒银河启蛰龙。试展胸怀发清啸，虚声时度最高松。
春中途中寄南巴崔使君
周朴（唐代）

旅人游汲汲，春气又融融。农事蛙声里，归程草色中。

独惭出谷雨，未变暖天风。子玉和予去，应怜恨不穷。
清泠台初夏一首寄上翟舅
沈辽（宋代）

清泠竹树暗成阴，渐有溪流过此岑。草草作巢方寄老，愔愔设榻本无心。

松门不隔红尘路，月叠初无俗物侵。欲向人间访消息，渭阳应有远游吟。
山行微雨对花觉秦少游山路雨添花之语为佳因
晁说之（宋代）

今日山行花畔语，故人佳句雨添花。
瘴来首秃成累鬼，梦里怀铅称史家。
轻薄扬州真可笑，贤良汉殿更堪嗟。
宁知用短难鸣者，只得身存下泽车。
赠张文饶
晁公溯（宋代）

乾坤五十策，巧历莫能算。
有如钩其深，坐见太极判。
文王所以王，此道乃一贯。
即成灵台附，岂畏羑里难。
自从商瞿传，讫至子云赞。
孰知幽明故，但乐文辞玩。
遂令圣人情，亦同春秋散。
堂堂张汉州，始屈诸侯泮。
于时抱韦编，迨老识象象。
盖将通昼夜，而况谈治乱。
昨初与我言，惊喜每窃叹。
响应真无穷，图画皆可按。
归看所著书，略已思过半。
属今招弓旌，盍往执圭瓒。
冰霜待春融，风雨催岁换。
宜乘涛濑平，快下赤泽岸。
朝廷须君来，天下疑以断。
过秦岭
孟贯（唐代）

古今传此岭，高下势峥嵘。安得青山路，化为平地行。

苍苔留虎迹，碧树障溪声。欲过一回首，踟蹰无限情。
题杼山癸亭得暮字
颜真卿（唐代）

杼山多幽绝，胜事盈跬步。前者虽登攀，淹留恨晨暮。

及兹纡胜引，曾是美无度。歘构三癸亭，实为陆生故。

高贤能创物，疏凿皆有趣。不越方丈间，居然云霄遇。

巍峨倚脩岫，旷望临古渡。左右苔石攒，低昂桂枝蠹。

山僧狎猿狖，巢鸟来枳椇。俯视何楷台，傍瞻戴颙路。

迟回未能下，夕照明村树。
鹧鸪天 其二 九日寄彦衡济之兼简仲坚景纯二弟
段克己（宋代）

酒满金尊客满楼。美人清唱眼波秋。花随酒令筵前散，香逐芳须坐上稠。

山历历，水悠悠。百年光景去如流。直须烂醉酬佳节，莫惹人閒半点愁。
夜泊
王庆勋（清代）

远树团烟密，孤帆带露收。江潮三港入，渔火一星浮。

乡梦围新月，风声逼晚秋。清笳何处起，哀挟暮云流。
晓过丹阳县五首
杨万里（宋代）

鸡犬渔翁共一船，生涯都在篛篷间。
小儿不耐初长日，自织筠篮胜打闲。
西施 游西施山
董元恺（清代）

镜湖春水影溶溶。一棹小桥通。稽山回映处，石径碧玲珑。

为想苎萝村畔，才离却，恰向土城中。

浣纱当日原无伴，偏邀郑旦相同。还堪笑、去笄填土孰为容。

刚得教成歌舞如花艳，送入馆娃宫。
判词
徐明叔（宋代）

科笋如刳佛面皮，科灯如点佛膏脂。
重科叠科何时了，奉劝诸官发大悲。
张斯立遂州司理
梅尧臣（宋代）

自身买马箠，为妇置幂{上四下离}。
将出咸阳门，同涉蜀道危。
畴昔未禄仕，日夕讲书诗。
不能青云高，乃作黄绶卑。
前人未遇时，往往甘栖迟。
如筑九层台，始起一板基。
虽然用功深，岁久终莫隳。
我今惜君行，无力可致之。
去勿藉芳草，世俗多夸毗。
次韵刘寺簿临蒸精舍落成
程洵（宋代）

濂溪当日起南方，千载斯文有耿光。遗俗至今尊孔孟，后生谁肯学苏张。

贤关莫叹吴天远，精舍今临楚水长。试问坐中谁鼓瑟，舞雩风味想难忘。
绝句
吕希哲（宋代）

礼仪三百复三千，酬酢天机理必然。
寒即加衣饥即食，孰为末节孰为先。
冬暮客中
王镃（宋代）

典尽寒衣未得归，客囊惟有带来诗。
夜深月照回家梦，怕杀梅花笛又吹。
和参谋至日喜雪三首 其三
陈渊（宋代）

恊气方占大有年，珠玑填道璧沉川。尘埃已洗三千界，云雾终开尺五天。

羔袖久惭依帅幕，牛衣端不羡蛮毡。求田好趁丰登候，乞与元龙榻上眠。
奉题仙屏中丞舟行杂咏诗卷，并以留别 其一
丘逢甲（清代）

岭峤行班万里春，西庄花草倍精神。天涯诗卷供怀旧，江上旌旗到奉新。

骨肉团圆乡里乐，知交绳绻性情真。海南翘首瞻卿月，老友于今是部民。
次韵光祖避地眉溪十绝 其四
陈渊（宋代）

少年凭恃气方强，肤理微邪未觉伤。迨得病深无治法，始知先甲是农黄。
潇湘逢故人慢·又题鸿楼清话图
杨葆光（清代）

曝书才罢，看高楼百尺，遥接飞鸿。且休笑冬烘。问者般消遣，可鸿人同。

豪情不浅，结知心、听唱怜侬。数多少、庋藏滋味，比他暮鼓晨钟。

相逢处，閒触起，计晨星、几人飘落西东。到聚首情侬。

喜玉屑霏霏，花影重重。遮留俊侣，且随分、斟酌杯中。

襟期好、评量湖海，酒阑舞乱秋风。
月河
袁说友（宋代）

路转双溪曲，河湾一迳通。
清秋杨柳月，落日芰荷风。
直抵濯缨水，当前文笔峰。
满城佳气聚，擢秀美群公。
寄四明神智师
沈辽（宋代）

甬水楼头看尽山，南城寺里扣禅关。老师多事犹相记，千里驰书慰病孱。
秋闱校士呈两主考并诸同寮
黎兆鏊（明代）

建陵城里锁秋烟，奎庭论文太史前。暗索骊黄呈伯乐，浪寻星宿问张骞。

云从桂水层层浣，月出漓波正正悬。自愧磨砻非匠琢，敢将烧玉辨于阗。
送张汝霖纠左冯翊六绝 其一
赵鼎（宋代）

风流幕府固多闲，冷落曹司绝往还。举酒高楼谁作伴，何妨借取华州山。
又和
晁说之（宋代）

客子吟哦聊遣闷，敢将鱼目报珠玑。
寒来休事水流急，愁里更堪人住稀。
使我难忘麋鹿性，多君已弃芰荷衣。
山齐永夜宜清话，莫只山公倒载归。
幽栖三首
苏籀（宋代）

去去追濠濮，悠悠平渭莘。
荒凉罗雀处，寤寐叱牛频。
鸮炙逢希阔，萍虀适醖醇。
自谋蝼蚁穴，何以拯斯人。
初月二首 其二
李群玉（唐代）

凝颦立户前，细魄向娟娟。破镜徒相问，刀头恐隔年。

轻轻摇远水，脉脉下春烟。别后春江上，随人何处圆。
闻陈贽郎中下世
潘阆（宋代）

有家数口寄伊川，孤宦东西二十年。
见说葬时无一物，空留满箧旧文编。
韩子华访石昌言不遇石有诗韩邀和答
梅尧臣（宋代）

尝闻载酒者，去访子云居。
乃值徒御出，遂令谈笑虚。
为黍宁乏具，题凤岂有诸。
一听负荆语，还想蔺相如。
再和胡右丞视学
吕陶（宋代）

士有幸不幸，所逢皆一时。道隆学自正，文敝俗亦衰。

匪惟古今异，况复好恶随。观诗不观政，争议毓与基。

穷经不穷法，区区论桓僖。必得大匠诲，然后圆中规。

譬欲考躔度，亦先由浑仪。所以君子教，众材无弃遗。

公来镇西州，为民张四维。且曰化未孚，执咎归之谁。

醇醲造礼义，偷薄生夸毗。予其本庠序，动以经为师。

善道易牖进，应和如埙篪。自此石室生，处躬无匪彝。

勤诚戒挑达，美颂赞缉熙。屡闻讲鼓集，不见儒冠攲。

远或千里至，箧笥相携持。公堂坐无地，布满东西垂。

学殖务栽培，心茅悉芟夷。前瞻数仞墙，竞欲趋公扉。

谓公富经术，执卷将问逵。诵公勤学篇，华柔鄙玄晖。

杏坛乘春风，一日千万枝。昔公长乌台，奏囊成殿帷。

药石尽晦密，世人罕闻知。今公倡儒教，群情革其非。

道胜逢大壮，文明契重离。继有巨篇作，拜贶如受龟。

咸韶奏清庙，音中爽与蕤。琳琅聚宝肆，亘夜腾晶辉。

蛙鼓畏不鸣，鼠璞羞路岐。信矣蜀政美，声闻已四驰。

海宇翘首望，天高终听卑。行闻十行诏，匪朝促公归。

虽欲在泮饮，盛事安可期。
城东尼寺哭妹三首 其三
边贡（明代）

平生处闺闼，不识门与逵。孤魂荡幽邈，广野将畴依。

旧国踰山河，反葬路逶迟。寥寥禅宇空，亹亹芳序移。

死去长已矣，徒令生者悲。
入书室东垣有神光自几案出 其三
罗公升（宋代）

征鸿且勿飞，我凭问长安。长安在何许，征鸿亦良难。

世狭日月短，气缩天地悭。春色岂不深，风雨犹晚寒。
太上虚皇黄庭经句法十篇寿赵师
程珌（宋代）

去年曾说冬葅绿，今年蓼甲春盘簇，
彩花金胜相辉属。五色班衣佩苍玉，
先奉庭帏千岁祝。
馀思未尽，加为六韵，重寄微之
白居易（唐代）

海内声华并在身，箧中文字绝无伦。遥知独对封章草，

忽忆同为献纳臣。走笔往来盈卷轴，除官递互掌丝纶。

制从长庆辞高古，诗到元和体变新。各有文姬才稚齿，

俱无通子继馀尘。琴书何必求王粲，与女犹胜与外人。
函谷关
胡宿（宋代）

寂寞函关锁未开，田文车马出秦来。朱门不养三千客，谁谓鸡鸣得放回。
次韵洪景卢雪
史浩（宋代）

瑶台迥物表，地脉谁解缩。一朝天门开，跬步即琼屋。

霭霭行簇天，霏霏忽眯目。初疑蛱蝶惊，故遣儿曹扑。

须臾大如席，几车飞鸾鹄。化工信巧妙，花卉千林足。

洁白皎奇姿，光芒渺地轴。清垂寒江钓，静折空岩竹。

唯人在宇内，太仓一粒粟。俯仰得真赏，四坐列群玉。

锦绣张轩牖，珠翠辉华烛。钵击笔下成，杯催瓮头熟。

檀板衬红绡，更殢新裁曲。宁知冰氏子，穷岁无半斛。

裘褐欲蔽肤，尚待春苗绿。为瑞岂宜多，晛消胡不速。
再哭燕熙七弟
谢蕙（清代）

前年虏骑到蓉城，闻尔妻拿未北行。地逼烽烟何异死，魂来梦寐尚如生。

时危那识诗书业，道远深惭骨肉情。昔日雁行今剩几，不堪回首泪纵横。
散关晨度
王勃（唐代）

关山凌旦开，石路无尘埃。白马高谭去，青牛真气来。

重门临巨壑，连栋起崇隈。即今扬策度，非是弃繻回。
念奴娇
周申（宋代）

秋来两日，因个甚、乌鹊侵晨传喜。却是常娥亲姊妹，降作人间佳丽。黛柳长青，官梅稳衬，镜里春明媚。花颜难老，寿杯频劝浮蚁。
闻道潇洒才郎，天庭试罢，名挂登科记。昨夜凉风新过雁，还有音书来寄。千万楼台，三千粉黛，今在谁家醉。归来欢笑，一床真个双美。
游连山涌泉观次文与可韵
任道（宋代）

缭绕澄江面面山，使君来与吏民閒。
可堪归骑临晴陌，散尽游人夕照间。
南园
陆游（宋代）

晓莺催系柳边舟，老陌东风拂面柔。
客里又惊春事晚，梦中重续栝苍游。
欢情饮量年年减，古寺名园处处留。
却羡少年轻岁月，角声如此不知愁。
吴江太湖笠泽虹桥
俞可（宋代）

范蠡避名湖上去，季鹰乘兴日边归。
洲连笠泽春游远，路入松陵夜钓稀。
玉联环（双调）
张先（宋代）

来时露裛衣香润。彩绦垂鬓。卷帘还喜月相亲，把酒更、花相近。

西去阳关休问。未歌先恨。玉峰山下水长流，流水尽，情无尽。
和治中雪后
袁燮（宋代）

名利那须较有无，登临乐处即吾庐。
兴浓不觉朔风劲，景好贪看晴雪余。
竟日送青娱座客，先春解冻跃潜鱼。
与君不但分风月，水色山光总一如。
偈颂一百二十三首
释崇岳（宋代）

怀州牛吃禾，益州马腹胀。
天下觅医人，灸猪左膊上。
也好笑，也堪悲，
耳垛元来两片皮。
金缕曲
吴藻（清代）

放眼乾坤小。猛翻来、银涛万叠，海门秋早。一带沧溟云气涌，装点楼台七宝。

算十丈、红尘不到。线样虹霓钩样月，让先生、散发垂纶钓。

挥手处，复长啸。

诗狂酒侠心难老。拂珊瑚、一竿才下，六龟齐掉。陡觉天风吹日近，望里蓬瀛了了。

问仙骨、更谁同调。不信骑鲸千载下，有如来、金粟重留照。

闲把卷，识奇表。
九秋望日月下有感
徐搢珊（清代）

重阳时节雨纷纷，送酒无人扣野门。喜得云消三五夜，月光高照菊花村。
初冬快晴陪宣卿叔夏游石头庵过三生藏穷深极
胡寅（宋代）

冻雨笼山秀木冰，斜阳侧镜远峰澄。
罢妆群玉褰云障，宝髻珠花几万层。
二月九日游百门泉览□由殿院有诗刻石因用其韵书之并律诗奉呈 其二
权邦彦（宋代）

眼看绿净思悠哉，绉縠圆珠串欲裁。船稳恍如云外去，鸟飞惊自鉴中来。

浺瀜陂浸秦山碎，觱沸泉萦济水回。何似此闲弄明月，月中长啸有高台。
或问翁归有所积否作诗答之
钱蕙纕（清代）

半生作宦世相违，隐退匆匆返旧扉。一路云山都不带，满船惟载月明归。

西粤曾经宦辙驰，金陵住久岁频移。归来自检行囊里，赢得钟山数首诗。
凌丹亭
李壁（宋代）

犹忆儿时共酒杯，今看灵骨琐苍苔。
只应解化元非死，万一排空为我来。
九叠
刘克庄（宋代）

贵家选色斛量珠，洗尽铅华绝代无。
老子效颦聊复尔，名崑崙婢作琼奴。
京口晚眺
张洵（宋代）

铁瓮城高倚夕曛，南徐钟鼓远相闻。沙边归雁落如雨，天际片帆来似云。

镫火楼台延客眺，江湖踪迹感离群。今宵拚醉篷窗酒，卧看扬州月二月。
天马赋
陈泰（元代）

若有龙兮，渥洼之子，荣河之孙。产自月窟，来于大宛。

筋权奇而虎脊兮，肉磊磈而峰观。精神变化不可测兮，上贯乎星房之垣。

朝发踪乎河济兮，晡没影乎昆崙。虽有御勒不暇顾兮，彼舆隶其焉能援。

昔遭时之孔阨兮，伏皂枥而中颓。随驽骀而并驾兮，又或骄逞而相欺。

啖刍菣而不饱兮，羌豆菽之可期。轭盐车而登太行兮，路岧峣其险崎。

羲和迫而将晏兮，势苍黄而摧萎。翩翩之伯乐兮，道安适而逢之。

泫然为子涕兮，尔何困乎此欷。世贵贱之不分兮，信焉用夫骏为。

解剑佩以为质兮，吾将待子而西归。欲扫空夫大漠之野兮，宁轹玄圃而腾崦嵫。

不然乘云蹑风载周穆而远览兮，造王母乎瑶池。

于是天马俯首喷沫，振鬣仰吁物固各有所遇兮，遇固各有时。

向微子之超越兮，骨委绝其谁知。纵逸气之凌厉兮，独不为子而徘徊。

倘一试而遽舍兮，驾鼓车兮何悲。伯乐复叹而为之歌曰：天马兮风騣，批竹耳兮夹镜瞳。

少不自见兮老愈工，嗟哉蹭蹬兮，吾知尔之为龙。
西乌夜飞 其四
佚名（隋代）

阳春二三月，诸花尽芳盛。持底唤欢来，花笑莺歌咏。
捣练子 秋感
周贻繁（清代）

蛩咽露，燕惊秋。户牖绸缪事事忧。试问此中方寸地，如何容得许多愁。
葛岭
林景熙（宋代）

不读霍光传，炫会桃李门。
湖山变朝市，烽火满乾坤。
胆落冰天骑，魂飞瘴雨村。
春风吹秀麦，误国竟何言。
菩萨蛮·忆郎还上层楼曲
张先（宋代）

忆郎还上层楼曲。楼前芳草年年绿。绿似去时袍。回头风袖飘。年郎袍应已旧。颜色非长久。惜恐镜中春。不如花草新。年
次韵寄题芙蕖馆三首 其一
朱熹（宋代）

乱山丛里有江乡，华馆清波引兴长。正喜白鸥轻易狎，忽惊红妓俨分行。

临流更好挥椽笔，俯槛何妨接羽觞。共说仙翁闲日月，不因春草梦池塘。
清平乐·梦女持卷问字，以此绘合家欢记之，即题此图
许禧身（清代）

曲栏杆畔。玉立浑忘倦。风采依然窥笑面。凉透梧桐庭院。

视他孺慕依依。承欢膝下牵衣。蕉叶半窗月影，落花满地声稀。
花心动·偏忆江南
刘焘（宋代）

偏忆江南，有尘表丰神，世外标格。低傍小桥，斜山疏篱，似向陇格曾识。暗香孤韵冰雪里，初不怕、春寒要勒。问桃杏贤瞒，怎生向前争得。省共萧娘笑摘。玉纤映琼枝，照人一色。澹粉晕酥，多少工夫，到得寿阳宫额。再三留待东君看，管都将、别花不惜。但只恐、南楼又三弄笛。
浪淘沙·酒深灯灺春人欲离怆成短阕
姚燮（清代）

疏髻亸珠蝉。翠奼红娟。春宵似海误伊眠。窗月有香花在水，人语吹烟。
一语一生怜。黯绝离筵。明朝要上越江船。又是匆匆如梦里，莫说当年。
寄小儿
李覯（宋代）

两世茕茕各一人，生来且喜事精神。
欲教龆龀从师学，祗恐文章误尔身。
但有犁锄终得饱，莫看纨绮便嫌贫。
不知别后啼多少，苦问家僮说未真。
授时历以丁未为一岁
仇远（元代）

一从妻子累心身，役役劳劳春复春。
苦被长贫难择禄，宁甘渐老不如人。
广文冷坐非无饭，张翰思归岂为莼。
莫问当初弧矢事，只今笔砚亦生尘。
木兰花慢·问梅花月里
魏了翁（宋代）

问梅花月里，谁解唱、小秦王。向三叠声中，兰桡荃棹，桂醑椒浆。明朝濮渝江上，对暮云、平野北风凉。准拟八千里路，破除九十春光。砚涵槐影漾旗常。披拂御炉香。念人世难逢，玉阶方寸，陛楯颜行。休言举人文字，系一生、穷达与行藏。凡卉都随岁换，幽兰不为人芳。
过中山
洪适（宋代）

三关标重镇，自昔护边陲。观者堵墙立，纷然帘幕垂。

欲谋千日醉，恐误十旬期。可喜中庭月，何妨尽一卮。
闻莺
陈著（宋代）

当年百啭建章宫，调入新诗丽曲中。
老耳如今听不入，为谁犹自咽东风。
再题避暑山庄三十六景诗 其三十六 永恬居
弘历（清代）

壶中琼岛郁悬居，景物惟恬气象舒。已是洞天传玉简，得教福地续琅书。
建节后偶作
杨汝士（唐代）

抛却弓刀上砌台，上方台榭与云开。

山僧见我衣裳窄，知道新从战地来。
杂曲歌辞。春江曲
王涯（唐代）

摇漾越江春，相将看白蘋.归时不觉夜，出浦月随人。
寄题刘正卿双清轩
杨万里（宋代）

吾乡今代刘更生，新序说苑落笔成。
问渠才思宁底巧，玉泉绕屋供双清。
此泉来从何境界，银河飞下双罗带。
便好乘槎犯斗星，斫桂广寒天上行。
五思 其五
韩淲（宋代）

我思鹤山路，田间望青苍。忽到绝壁下，春风散林芳。

气煖石色润，崖穴如蜂房。想像仙人来，宜有隐者藏。

泉鸣万丈渊，云绕千仞岗。老矣当结茅，无为恋周行。
督觉际植花
郑清之（宋代）

桂后秋兰解出奇，幽香元不许春知。
移根好向它山觅，承受风光到菊篱。
喜屯田凌员外至
宋祁（宋代）

昔岁裁诗送为郡，今年把袂喜还台。
遒妍赋笔悲秋罢，寂寞衣囊被谤回。
劲节肯凋霜外叶，惊湍须畏岸前堆。
抚尘旧友今皆在，笑口何妨为数开。
喜雨口号九首呈潘侯
刘克庄（宋代）

昨日旸乌赤似金，朝来忽化作甘霖。
老农失喜逢人说，滴滴来从太守心。
纪游东观山（山在桂林府城外三里）
佚名（唐代）

瑰奇恣搜讨，贝阙青瑶房。才隘疑永巷，俄敞如华堂。

玉梁窈浮疑，琼户正当窗。仙佛肖仿佛，钟鼓鍧击撞。

赑赑左顾龟，狺狺欲吠尨。丹灶俨亡恙，芝田霭生香。

搏噬千怪聚，绚烂五色光。更无一尘涴，但觉六月凉。

玲珑穿屡折，诘曲通三湘。神鬼若剜刻，乾坤真混茫。

入如深夜暗，出喜皦日光。隔世惊瞬息，异境难揣量。
齐天乐·自清都别后
佚名（宋代）

自清都别后，人间梦中游戏。性本玄虚，君临社稷，洪福齐天康济。冬温夏清，任春水秋山，放怀如意。外物多情，幻身无奈生憔悴。深穷仙方道术，固炼形神，内观返调元气。四大冲和，三彭遁匿，熟境繁华何忌。真空妙有，况千古灵明，自然凋弊。梦觉心开，廓然超万岁。
与通上人
释慧空（宋代）

行脚莫归乡，枝筇一条铁。庵居不说禅，直以身为舌。

莫归刚要归，不说又著说。张翁把研槌，锅中钓出鳖。
题赵南卿愚山
徐元杰（宋代）

愚山山上谪仙徒，到底真愚却不愚。
山色长供诗料富，山居赢不俗尘无。
逍遥天地南华子，隐约箪瓢陋巷癯。
定力不同山不改，一生双眼不渠孤。
和赵青田燕坐
洪咨夔（宋代）

青田鹤翁杜德机，天根月窟手探之。
婴儿姹女熟搏弄，妙处不许旁人知。
渠家庭院纷花药，啄木黄鹂几推却。
流苏百子卧春风，万慾难供无底壑。
生门死户一线间，内丹走尽求外丹。
明朝赤黄裂大山，护鼎龙虎方闲闲。
西湖十咏 其一 南高峰
王渐逵（明代）

天目山头紫气空，钱塘江上暮烟重。王图伯业无消息，潮水年年入巽峰。